CELEX: 52009XG0317(01)
Language: bg
Date: 2008-11-27
Title: Заключения на Съвета от 27 ноември 2008 г. относно съгласувана работна стратегия и практически мерки в борбата с киберпрестъпността

17.3.2009   
            
            
               BG
            
            
               Официален вестник на Европейския съюз
            
            
               C 62/16
            
         Заключения на Съвета от 27 ноември 2008 г. относно съгласувана работна стратегия и практически мерки в борбата с киберпрестъпността
   (2009/C 62/05)
   СЪВЕТЪТ НА ЕВРОПЕЙСКИЯ СЪЮЗ,
   КАТО ОТБЕЛЯЗВА, ЧЕ:
   
               —
            
            
               една от целите на Европейския съюз е постепенното изграждане на пространство на свобода, сигурност и правосъдие чрез разработването на общи действия между държавите-членки в областта на полицейското и съдебно сътрудничество,
            
         
               —
            
            
               една от основните мисии на Европа е да защитава европейците. Поради това Съюзът трябва да е в състояние да открива новите форми на престъпност и да адаптира действията си, за да предприема бързо и ефикасно ответни мерки,
            
         
               —
            
            
               през последните години се наблюдава постоянно увеличаване на престъпленията в интернет, които във все по-голяма степен са транснационални, тъй като интернет премахва всички граници,
            
         
               —
            
            
               на заседанието на Европейския съвет в Тампере през октомври 1999 г. беше даден приоритет на стратегията в борбата с организираната престъпност и компютърната престъпност. Оттогава насам тази стратегия беше утвърдена със значителна работа от страна на европейските институции, особено със съобщението на Комисията от 22 май 2007 г. до Европейския парламент, Съвета и Комитета на регионите:„Към обща политика за борба с киберпрестъпността“ и Рамково решение 2005/222/ПВР от 24 февруари 2005 г. относно атаките срещу информационните системи (1), което Комисията възнамерява да актуализира през 2009 г.,
            
         
               —
            
            
               най-късно до 15 септември 2010 г. Комисията ще направи оценка на изпълнението на Директива 2006/24/ЕО на Европейския парламент и на Съвета от 15 март 2006 г. за запазване на данни,
            
         
               —
            
            
               Комисията и Съветът на Европа вече започнаха работа за укрепване на партньорството между обществените органи и частния сектор за борба с киберпрестъпността,
            
         
               —
            
            
               Комисията ще представи съобщение относно бъдещите приоритети в областта на свободата, сигурността и правосъдието в Европа, което ще бъде в основата на следващата многогодишна програма (2010-2014 г.) и което следва да засяга въпроса с борбата с киберпрестъпността,
            
         
               —
            
            
               приемането от Съвета на заключенията относно създаването на национални механизми, които да направят възможно захранването на европейска платформа за сигнализиране на престъпленията, забелязани в интернет (2), е доказателство за намерението за засилване на сътрудничеството между правоприлагащите органи, като им бъдат предоставени значителни и ефективни ресурси,
            
         
               —
            
            
               накрая, изглежда че разработването на цялостна програма за борба с кибепрестъпността е най-подходящият метод на работа на равнище Европейски съюз, ако искаме да намерим решения на въпросите, които възникват или могат да възникнат в близко бъдеще в тази област, и да следим за тяхното изпълнение;
            
         СЪВЕТЪТ:
   
               1.
            
            
               СМЯТА, че е важно да се води борба с различните форми на киберпрестъпността и приканва държавите-членки и Комисията да определят съвместна работна стратегия, като отчитат съдържанието на Конвенцията относно киберпрестъпността на Съвета на Европа.
               Целта на тази стратегия следва да бъде да се даде възможност за още по-ефикасно противодействие на многобройните престъпления, извършвани чрез електронните мрежи. Те вземат такива обезпокоителни форми като детска порнография, всякакви форми на сексуално насилие, както и всякакви форми на терористични актове според определението на Рамково решение 2002/475/ПВР от 13 юни 2002 г.
               Тази стратегия следва да допринесе и за предприемането на ответни мерки срещу специфичните за електронните мрежи заплахи (широкомащабни атаки срещу информационните системи).
               Накрая, тази стратегия следва да реши въпроса със средствата за борба с традиционните престъпления, извършвани чрез интернет, като измами с фалшива самоличност, кражба на самоличност, фалшиви продажби, финансови престъпления, незаконна търговия по интернет, особено с наркотици и оръжие;
            
         
               2.
            
            
               СМЯТА, че търсенето на ефикасни ответни мерки на тези различни заплахи във връзка с електронните мрежи трябва да бъде съпроводено от такива хоризонтални мерки като:
               
                           a)
                        
                        
                           укрепване на партньорството между обществените органи и частния сектор, за да разработят съвместно методи за разкриване и предотвратяване на щетите, причинени от престъпни дейности, и за да може дружествата, станали жертва на такива престъпления, да предават на правоприлагащите органи съответната информация за честотата на престъпленията. По-специално се препоръчва Комисията да разработи детайлите на насоките, приети от Конференцията за глобално сътрудничество срещу киберпрестъпността, която се проведе под егидата на Съвета на Европа на 1 и 2 април 2008 г. и чиято цел беше подобряване на партньорството между обществените органи и частния сектор в борбата с киберпрестъпността. В този контекст Съветът отбелязва препоръките, изложени в приложение, които бяха направени след организираната от Комисията на 25 и 26 септември 2008 г. среща на експерти;
                        
                     
                           б)
                        
                        
                           подобряване на знанията и обучението между участниците в борбата с киберпрестъпността в Европа. По-специално, би било подходящо да се създаде мрежа на директорите на полицейските служби. Подобна инициатива наистина би допълнила работата на действащите в тази област експертни групи, като не само вземе предвид бъдещите рискове, но също и процедурите за неотложни действия при тежки инциденти, подобно на групата, създадена под егидата на Европол, или съвместните изследователски центрове, създадени от Комисията;
                        
                     
                           в)
                        
                        
                           засилване на техническото и международно сътрудничество с трети държави, на които все повече им се налага да се борят с тази престъпна напаст, както и на техническата помощ;
                        
                     
         
               3.
            
            
               ПРИКАНВА, от тази гледна точка, държавите-членки и Комисията да въведат мерки въз основа на проучване на отделни случаи, особено като отчитат развитието на технологиите, така че да подготвят оперативни инструменти в краткосрочен и средносрочен план като:
               
                           а)
                        
                        
                           в краткосрочен план:
                           
                                       —
                                    
                                    
                                       създаване на европейска платформа за сигнализиране на престъпления, извършени в интернет,
                                    
                                 
                                       —
                                    
                                    
                                       изготвяне, в консултация с частните оператори, на модел на европейско споразумение за сътрудничество между правоприлагащите органи и частните оператори,
                                    
                                 
                                       —
                                    
                                    
                                       съставяне на определение на специфичното престъпление „използване на фалшива самоличност в интернет“ в съответствие с националните закони,
                                    
                                 
                                       —
                                    
                                    
                                       създаване на национални рамки и обмяна на най-добри практики по отношение на киберпатрулите, които представляват съвременно средство за борба с престъпността в интернет, като се даде възможност за обмяна на информация относно псевдонимите в европейски мащаб в съответствие с националните закони относно обмена на данни,
                                    
                                 
                                       —
                                    
                                    
                                       прибягване до съвместно разследване и разследващи екипи,
                                    
                                 
                                       —
                                    
                                    
                                       намиране на решение на проблемите, предизвикани от роуминг в електронните системи и от анонимния характер на предварително заплатените телекомуникационни продукти;
                                    
                                 
                     
                           б)
                        
                        
                           в средносрочен план:
                           
                                       —
                                    
                                    
                                       обмяна на информация относно механизмите за блокиране и/или затваряне на сайтове с детска порнография в държавите-членки. Провайдърите следва да бъдат насърчавани да приемат тези мерки. При необходимост европейската платформа би могла да се използва като инструмент за съставяне на общ черен списък,
                                    
                                 
                                       —
                                    
                                    
                                       улесняване на търсенето в отдалечени сайтове, ако е разрешено от националното законодателство, което да даде на разследващите екипи бърз достъп до информация със съгласието на държавата на хостинга,
                                    
                                 
                                       —
                                    
                                    
                                       разработване на временни определения на категории престъпления и статистически индикатори за насърчаване на събирането на сравнителни статистически данни за различните форми на киберпрестъпност, като се отчита настоящата работа на Европейския съюз в тази област;
                                    
                                 
                     
         
               4.
            
            
               ПРИКАНВА Комисията да направи оценка на напредъка по подготовката на изпълнението на действията, предвидени в посочените по-горе точки 2 и 3. Следователно отправя искане към държавите-членки да предоставят информация на Съвета за направения от тях принос;
            
         
               5.
            
            
               ПРИЗОВАВА за изготвянето на допълнителни мерки в по-дълъг срок в рамките на следващата дългосрочна програма в областта „Правосъдие, свобода и сигурност“ (2010-2014 г.).
            
         
      (1)   ОВ L 69, 16.3.2005 г., стр. 67.
   
      (2)  Док. 13243/08 ENFOPOL 162 CRIMORG 140.
   
      ПРИЛОЖЕНИЕ
      
                  1.
               
               
                  Следва да се насърчава обмяната на оперативна и стратегическа информация между правоприлагащите органи и частния сектор (1) с цел укрепване на техния капацитет за откриване и борба с новите видове киберпрестъпност. Правоприлагащите органи следва да се насърчават да информират провайдърите за тенденциите в киберпрестъпността.
               
            
                  2.
               
               
                  По-специално държавите-членки се насърчават да създадат стандартизирана система за надежден обмен на оперативна и стратегическа информация между правоприлагащите органи и частния сектор. Съществените компоненти на такава система включват следните структури и процедури:
               
            
                  3.
               
               
                  Постоянни точки за контакт: Следва да бъдат установени постоянни точки за контакт от правоприлагащите органи — както и техни еквиваленти в частния сектор — с цел подобряване на яснотата и ефективността на процесите по изпращане на молба и получаване на отговор. Еквивалентът в частния сектор следва също да предоставя услуга „извън редовното работно време“, за да може да реагира на спешни молби от страна на правоприлагащите органи. Значението на „спешни“ следва да бъде уточнено между правоприлагащите органи и частния сектор.
               
            
                  4.
               
               
                  Частният сектор и правоприлагащите органи се насърчават да си помагат взаимно с образование, обучение и друга помощ по отношение на техните услуги и операции.
               
            
                  5.
               
               
                  Формуляр за стандартна молба: на национално равнище и, ако е възможно, с трети държави, правоприлагащите органи следва да въведат стандартен и структуриран формуляр за изпращане и за отговаряне на молби. Частният сектор следва да използва последния, когато отговаря на молби от страна на правоприлагащите органи. Като минимално изискване, правоприлагащите органи следва да изпращат молбите в писмен вид, за предпочитане в електронен формат и със следната информация:
                  
                              —
                           
                           
                              регистрационен номер,
                           
                        
                              —
                           
                           
                              посочване на правното основание,
                           
                        
                              —
                           
                           
                              конкретните данни, които се изискват с молбата,
                           
                        
                              —
                           
                           
                              времевата зона,
                           
                        
                              —
                           
                           
                              информация за проверка на източника на молбата.
                           
                        
            
                  6.
               
               
                  Нива на приоритет на молбите: Правоприлагащите органи и частният сектор следва да съгласуват система за приоритет на молбите, отправени от правоприлагащите органи към частния сектор.
               
            
                  7.
               
               
                  Правоприлагащите органи и частният сектор следва да внимават за разходите при отправянето и отговарянето на молби. Следва да бъдат разработени процедури, отчитащи финансовите последици на такива дейности, и следва да се обмислят възможности за възстановяване на разходите или за справедливо компенсиране на съответните страни.
               
            
                  8.
               
               
                  Европейската комисия, държавите-членки и заинтересованите страни от частния сектор се призовават да улеснят обмена на най-добри практики във връзка с точки 1-7 по-горе с оглед по-голямо сближаване на националните механизми и, след време, създаване на система за обмен на оперативна и стратегическа информация на равнище ЕС.
               
            
         (1)  ОВ L 69, 16.3.2005 г., стр. 67.